ફિલ્મના આરંભમાં સમૂહ પ્રતિકમણનો સીન છે. એ પૂરું થતાં બધા સમૂહમાં બોલે છેઃ ‘મિચ્છામિ દુક્કડમ…મિચ્છામિ દુક્કડમ’. આવા સીન ફિલ્મમાં છ મહિનાના ગાળામાં 2-3 વાર આવે છે, તો શું આનો અર્થ એ કે લેખક-દિગ્દર્શકને પર્યુષણ વિશે કંઈ જ ખબર નથી? આ સિવાય ફિલ્મની સમસ્યા છે સરાસર ખોટું બોલાતું ગુજરાતી (‘ચોકરો સારો ચે’ અથવા ‘રમકડાની ગાડી આવી, સુ સુ લાવી’), અરે ડિરેક્ટર ભઈ, તમારી પાસે ગુજરાતી ભાષાના બે કદાવર અભિનેતા હતાઃ દીપક ઘીવાળા (સૈફ અલી ખાનના પર્સનલ સેક્રેટરી ગગનભાઈની ભૂમિકામાં) અને ઉત્કર્ષ મઝુમદાર (બાય ધ વે, ઉત્કર્ષભાઈની અટક છેડા હોવા છતાં સૈફ એને ‘છડ્ડા’ કરીને સંબોધે છે). તમે એમની સલાહ લઈ શક્યા હોત. આ સિવાય, વિચિત્ર લાગે એ રીતે કરવામાં આવેલું પ્રોડક્ટ પ્લેસમેન્ટ પણ સમસ્યા છે. એક સીનમાં સૈફ અલી ખાન કોઈની ઓળખાણ કરાવતાં કહે છેઃ યે હૈ બ્રાઈટ કે યોગેશ લાખાણી.